b"\n_START_ARTICLE_\nGeorge R. R. Martin\n_START_SECTION_\nTeme\n_START_PARAGRAPH_\nKritiki opisujejo Martinova dela kot tema\xc4\x8dna in cini\xc4\x8dna. Njegov prvi roman, Dying of the Light, je postavil temelje za ve\xc4\x8dino nadaljnjih del; zgodba je postavljena na ve\xc4\x8dinoma opu\xc5\xa1\xc4\x8denem planetu, ki po\xc4\x8dasi postaja neprimeren za \xc5\xbeivljenje, saj se po\xc4\x8dasi odmika od sonca. Ta in mnoge druge zgodbe imajo mo\xc4\x8dan pridih melanholije. Liki so pogosto nesre\xc4\x8dni, ali vsaj nezadovoljni, in imjo elemente tragi\xc4\x8dnih junakov. Kritik T.M. Wagner je zapisal: \xc2\xbbNaj nih\xc4\x8de ne re\xc4\x8de, da si Martin s Shakespearom ne deli ljubezni do nesmiselne tragike\xc2\xab. Tak\xc5\xa1na mra\xc4\x8dnost je lahko ovira za nekatere bralce. Skupina Inchoatus je zapisala: \xc2\xbb\xc4\x8ce vas ta odsotnost sre\xc4\x8de moti, ali \xc4\x8de i\xc5\xa1\xc4\x8dete nekaj bolj potrjujo\xc4\x8dega, i\xc5\xa1\xc4\x8dite drugje.\xc2\xab_NEWLINE_Liki so ve\xc4\x8dplastni, vsak ima zanimivo preteklost, navdihe in ambicije. V reviji Publisher's Weekly so za like v seriji Pesem ledu in ognja zapisali: \xc2\xbbKompleksnost likov kot so Daenerys, Arya in Jaime bo poskrbela, da bo bralec hitro obra\xc4\x8dal \xc5\xa1tevil\xc4\x8dne strani, saj je avtor, kakor sta to storila Tolkien in Robert Jordan, poskrbel, da nam je mar za njihove usode.\xc2\xab Nobenemu liku ni dana nerealisti\xc4\x8dna sre\xc4\x8da, tako da se nesre\xc4\x8da, po\xc5\xa1kodba in smrt lahko pripetijo kateremu koli liku. Ni pomembno, koliko se je bralec navezal nanj. Martin je neko\xc4\x8d opisal svoje razloge za ubijanje likov:\xc2\xa0\xc2\xbb...ko so moji liki v nevarnosti, ho\xc4\x8dem, da vas je strah obrniti na naslednjo stran...\xc2\xab\n_START_SECTION_\nOdnosi z obo\xc5\xbeevalci\n_START_PARAGRAPH_\nMartin je znan po rednih obiskih na znanstveno fantasti\xc4\x8dnih konvencijah in dostopnosti do obo\xc5\xbeevalcev. Prav tako je v zelo dobrem odnosu z uradnim klubom obo\xc5\xbeevalcev, bratov\xc5\xa1\xc4\x8dino brez bander (angle\xc5\xa1ko Brotherhood without Banners), ki jih je tudi pohvalil za zabave in \xc4\x8dlovekoljubna dejanja. Od decembra 2006 dalje ima organizacija ve\xc4\x8d kot 1000 uradnih \xc4\x8dlanov._NEWLINE_Martin nasprotuje fanfictionu, saj verjame, da je to kr\xc5\xa1enje avtorskih pravic in slaba vaja za vzhajajo\xc4\x8de pisatelje. Po slednjem lahko sklepamo, da ne daje dovoljenj za uporabo svoje intelektualne lastnine v zgodbah obo\xc5\xbeevalcev."